Адыгэбзэр псэкIэ зыхещIэ
Адыгэ бзылъхугъэ щыпкъэ, зэхэщIыкI куурэ псэ къабзэрэ зиIэ ди лэжьэгъуфI, ныбжьэгъу пэж, цIыху гуапэ Уэрдокъуэ Женя Мырзэкъан и пхъум щIышылэм и 13-м и ныбжьыр илъэс бжыгъэ дахэ ирокъури, ди гуапэу, гумрэ псэмрэ къабгъэдэкIыу дохъуэхъу.
«Адыгэ псалъэ» газетым и лэжьакIуэ пажэхэм ящыщ Женя адыгэбзэм и дахагъыр, IэфIагъыр псэкIэ зыхэзыщIэщ, ар нэсу зыгъэшэрыуэщ. Абы и къалэмыпэм къыщIэкI тхыгъэхэр купщIафIэщ, гъащIэм и лъэныкъуэ зэхуэмыдэхэр къызэщIаубыдэ. Мы зэманым ар и унафэщIщ хабзэхъумэ IуэхущIапIэхэм ядэлэжьэнымкIэ и къудамэм. Дзыхь къыхуащIа IэнатIэр езыгъэфIакIуэ зэпыт, абы зи гуи зи пси хэзылъхьэ Уэрдокъуэ Женя и къалэнхэр къызэрехъулIэм и щыхьэтщ и лэжьыгъэм къыпэкIуэ гулъытэр. Абы мызэ-мытIэу къратащ зыдэлажьэ къэрал IуэхущIапIэхэм къабгъэдэкI щIыхь, фIыщIэ тхылъхэр, саугъэт лъапIэхэр.
Нэмысышхуэрэ хабзэрэ зыхэлъ бзылъхугъэ екIу, ди лэжьэгъуфI Уэрдокъуэ Женя дохъуэхъу и пщIэр лъагэу, и дунейр дахэрэ узыншагъэ иIэу насыпрэ гуфIэгъуэкIэ гъэнщIа гъащIэ кIыхь ирихьэкIыну, и анэкъилъхухэр, абыхэм я бынхэр къыкъуэту, фIыуэ илъагъу, къэзылъагъу, пщIэ къыхуэзыщI цIыхухэм я гулъытэ щымыщIэу куэдрэ псэуну, фIыгъуэу къилъытэ псомкIи Тхьэр къыхуэупсэну.
«Адыгэ псалъэ» газетым и лэжьакIуэхэр.
